Предоставяме на вниманието Ви информация, получена от митническата администрация на Франция, по отношение на прилагането от 1 януари 2021 г. на Информационната им система за митническо управление на границата с Обединеното кралство (ОК) (SI BREXIT), насочена към транспортните дружества, и по-специално шофьорите на камиони.

За да помогнат с практическите процедури при преминаването на границата и сканиране на документите за внос преди натоварването на ферибот или преминаване през тунела под Ла Манша (Евротунела), френските митници предоставят брошура, която е на разположение и на интернет страницата им на следния адрес:

<https://www.douane.gouv.fr/sites/default/files/2021-01/08/Flyers_Document_chauffeur_070121_V5.pdf>

Документите, чиито бар кодове трябва да се сканират при въвеждане на стоки на територията на Франция от ОК, са: декларация за внос, придружаващ документ за съюзен транзит, придружаващ документ за общ транзитен режим и логистичен пакет (logistic envelope) (инструмент, който позволява консолидиране на няколко декларации под един бар код с цел улесняване и ускоряване на митническото оформяне, който се генерира чрез цифрова платформа, достъпна на компютър и смартфон).

Документите, за чиито бар кодове няма необходимост от сканиране, са декларация за износ от ОК и документ за безопасност и сигурност.